
На основу члана 160. став 7. Закона о основама система образовања и васпитања („Службени гласник РС”, бр. 88/17, 27/18 – др. закон, 10/19, 6/20, 129/21, 92/23 и 19/25),
Министар просвете доноси
ПРАВИЛНИК
о допунама Правилника о педагошкој норми свих облика образовно-васпитног рада наставника и стручних сарадника у средњој школи
Члан 1.
У Правилнику о педагошкој норми свих облика образовно-васпитног рада наставника и стручних сарадника у средњој школи („Службени гласник Републике Србије – Просветни гласник”, бр. 1/92, 23/97, 2/00 и 15/19), у члану 6. после става 6. додају се ст. 7. и 8, који гласе:
„У оквиру недељног пуног радног времена у одељењима у којима се двојезично остварује програм образовно-васпитног рада (у даљем тексту: двојезична настава), и то на српском језику, односно језику националне мањине и страном језику, предметном наставнику недељна норма часова умањује се за један час у одељењима у којима је број ученика од 10 до 20, односно за два часа у одељењима у којима је број ученика већи од 20.
Наставнику одређеног страног језика који заједно с предметним наставником реализује двојезичну наставу, недељна норма часова умањује се за два часа.”
Члан 2.
Овај правилник ступа на снагу осмог дана од дана објављивања у „Службеном гласнику Републике Србије – Просветном гласнику”.

